AMATA หุ้นวิ่งนำข่าวดี
แค่ได้ยินเสียงกระแอมว่า EEC (โครงการพัฒนาระเบียงเศรษฐกิจพิเศษภาคตะวันออก) เท่านั้นแหละ..หุ้นบริษัท อมตะ คอร์ปอเรชัน จำกัด (มหาชน) หรือ AMATA เป็นต้องคึกคักมี “ชีวิตชีวา” ราคาวิ่งตอบรับแบบทันควันทันที เสมือนเป็นเครื่องดื่มชูกำลังหุ้น AMATA อะไรทำนองนั้น แต่ปัจจัยบวกจาก EEC เดินตามหลังราคาหุ้นหลายช่วงตัวเลยทีเดียว
29 พ.ย. 2561

สำนักข่าวรัชดา
แค่ได้ยินเสียงกระแอมว่า EEC (โครงการพัฒนาระเบียงเศรษฐกิจพิเศษภาคตะวันออก) เท่านั้นแหละ..หุ้นบริษัท อมตะ คอร์ปอเรชัน จำกัด (มหาชน) หรือ AMATA เป็นต้องคึกคักมี “ชีวิตชีวา” ราคาวิ่งตอบรับแบบทันควันทันที เสมือนเป็นเครื่องดื่มชูกำลังหุ้น AMATA อะไรทำนองนั้น แต่ปัจจัยบวกจาก EEC เดินตามหลังราคาหุ้นหลายช่วงตัวเลยทีเดียว
ดูจากงบไตรมาส 3/2561 ที่ผ่านมา AMATA มีกำไรสุทธิเพียง 300 ล้านบาท ลดลงจากปีก่อนที่ทำได้ 587 ล้านบาท หรือเกือบ 50% เช่นเดียวกับรายได้เพียง 901 ล้านบาท ลดลงกว่า 40% จากปีก่อนมีรายได้ 1,547 ล้านบาท ที่หนักไปกว่านั้นรายได้จากการขายที่ดินทำได้เพียง 215 ล้านบาท ลดลง 76% จากช่วงเดียวกันปีก่อนทำได้ 682 ล้านบาท
นั่นเท่ากับว่า..ราคาหุ้น AMATA ที่ขึ้นมาจากระดับ 17-18 บาท ที่ไปแตะยอดภูที่ระดับ 25 บาท มาจากเครื่องดื่มชูกำลัง EEC ล้วน ๆ อย่างไม่ผิดเพี้ยน..!??
ว่าด้วยเรื่องนโยบาย EEC ปฏิเสธไม่ได้ว่า นี่คือปัจจัยบวกต่อหุ้น AMATA และหุ้นกลุ่มนิคมอุตสาหกรรม อย่างไม่ต้องสงสัย แต่ว่าในเชิงปฏิบัติยังไม่เห็นอะไรที่ชัดเจนอย่างเป็นรูปธรรมมากนัก จึงไม่เห็นภาพการขายที่ดินหรือการเช่าที่ดินกันอย่างเป็นล่ำเป็นสัน..เหมือนดั่งที่คาดหวังไว้..!!
ด้วยความที่กฎหมาย EEC ฉบับหลัก ๆ ที่เกี่ยวข้อง เพิ่งมีผลบังคับใช้ จึงอาจต้องรอกฎหมายประกอบอื่น ๆ มีผลบังคับใช้ซะก่อน การดำเนินงานต่าง ๆ ถึงจะเริ่มเดินหน้าได้เต็มที่
นั่นจึงทำให้ประเด็น “ผลบวกต่อหุ้น AMATA” จริง ๆ เป็นเพียง “จินตนาการ” ของนักลงทุน ที่ใช้เป็นเงื่อนไขเข้ามาเก็งกำไร ที่เห็นได้ชัดคือ พอมีข่าวเรื่อง EEC เมื่อไหร่ หุ้น AMATA จะขึ้นรับข่าวดังกล่าวทันที.! และพอขึ้นถึงจุดหนึ่ง ก็จะถูกขายทำกำไรออกมาทุกครั้งไป
ปรากฏการณ์ที่ว่านี้..ละม้ายคล้ายคลึงกรณีหุ้นพลังงานทดแทน (โดยเฉพาะโซลาร์ฟาร์ม) ช่วงประมาณ 2-3 ปีที่แล้ว..ถ้าจำกันได้ช่วงนั้นบริษัทไหนที่ออกมาพูดว่ากำลังศึกษาการลงทุนโซลาร์ฟาร์ม..หุ้นเป็นต้องพุ่งปรี๊ดทันที..จะทำได้หรือไม่ได้ไม่รู้..แต่หุ้นวิ่งนำหน้าไปก่อนแล้ว..!
จนทำให้บรรดาขาใหญ่หัวหมอต่าง ๆ จับ “หุ้นเล็กหุ้นน้อย” มาใส่สตอรี่ “โซลาร์ฟาร์ม” แล้วไล่ราคาปั่นหุ้นฟันกำไรกันไปไม่รู้กี่รอบมาแล้ว..!?
เอาเป็นว่า..ณ ตอนนี้ ประเด็น EEC เป็นปัจจัยฉาบฉวย..ที่เข้ามาช่วยให้เก็งกำไรระยะสั้นเท่านั้นและที่สำคัญราคาหุ้นตอนนี้วิ่งนำหน้าไปเยอะแล้ว…ในแง่นักเก็งกำไรอาจได้เห็น “เอ็นกระตุก” ให้เข้าและออกของกันได้เป็นระยะ ๆ ไป แต่นักลงทุนจริง ๆ อาจต้องรอจังหวะ “ย่อเพื่อช้อน” น่าจะเป็นทางเลือกที่ปลอดภัย..!!?
ที่สำคัญต้องเฝ้าจับตาดูงบการเงิน AMATA ไตรมาส 4/2561 พร้อม ๆ กันไปด้วย..เพราะหากตัวเลขรายได้ออกมาเฉกเช่นเดียวกับไตรมาส 3/2561 อีกละก็..!!
บอกได้เลยว่าเรื่อง EEC เป็นเพียงแค่ “จินตนาการเข้าข้างตัวเอง” กันไปวัน ๆ เท่านั้นเอง..!!
…อิ อิ อิ…